kaerle etc. doen te wetene allen iegewoirdige ende toecomende
dat wij ontfangen hebben die oetmoedige supplicatie van
galondt de hauwer janssen inhoudende hoe dat hy
suppliant met goeden geselscape ende vele jonge gesellen
binnen onser stadt van antwerpen inde maent van januario
int jaer vxc vierendertich lestleden in een herberge
genaempt de croone aent bierhooft aldair hadde sitten
drincken ende voirs. dair nae is de suppliant van dair
gescheyden met heyndrick thieux scipper ende getrocken
naer de scepen ende wesende int scip vanden voirs. thieux
soe is inden roef vanden selven scepe gecomen een jonck
geselle genaempt thienne van stekere met oblyen
vragende tot henlieden off zy egheen oblyen hebben en
wilden dat gehoirt byden suppliant ende den voirnoemde
heyndrick thieux zyn wordden spelende tegen den selven
oblyenman zoe dat hy al zynoblyen verloren heeft
daer nae hebben zy de selven oblyenman geskelt in
een cuype oft tobbe met water volgende doude costume
in sulcken saken alwaer hy sittende sanck een liedeken san$
mair werdt nyet min begoten met water ende de
suppliant beghoot hem maar dan beliefde oft hem goet
dochte wair doir hy oblyeman gestoort werdt op den
suppliant ende de suppliant dat beseffende begeerende
peys is mitten voirnoemde oblyeman heyndrick thieux hans
de marscalck ende gydon van leuwerman wederom getrocken
inde voirs. herberge ende deden inde scouwe aenleggen
ende berren twee mutsaerden om den voirs. oblyeman
te droogen ende droncken voirs te samen omtrint drye
oft vier uren lanck ende maecten den peys ende byden
avont syn gescheyden mit in$$en ende de suppliant
gescheyden wesende heeft gecocht twee mutsaerden ende
een broot meynende dair mede te gaen nae zyn logys
om die aldaer te verdoene in zyn nootdorst ende gaende
alzoe naer syn logys sach aldair noch staen den voirs. thienne
van stekere oblyeman hem vragende off hy mede
thuys waert gaen wilde dair op de oblyeman antwoirde
jae ende onder wegen gaende alzoe tsamen tot op
sint jans brugge quam aldair een vreempt persoon vragende
tot den voirs. oblyenman oft hy egeen oblyen en hadde
ende de suppliant egeen quaet vermoedende ende
meynende nyet te messeggen antwoirde totten selven
vreempden persoon dat hy egeen oblyen meer en hadde
dit hoorende de voirs. oblyeman sloech terstont met
synder vuyst den suppliant op zyn kinnenbacken dat hy
bloede ende de voirnoemde mutsaerden ende broot hen uuyter
hant ter aerden ontvielen ende de suppliant siende ende
gevoelende syn bloet daer doir seer verhittende
vreesende vanden voirs. oblyeman voirts geinvadeert ende
vanden lyfve gegriest te wordden heeft terstont mit
heeten moede met synen opstekere oft brootmes den
voirs. oblyeman gegeven twee steken ende de suppliant
siende dat hy ter aerden viel is terstont vandair
gescheyden sonder voirts te mesdoene dair naer stont de
voirs. oblyeman op gaende voirt tot deynde vander selver
brugge tot voir thooge huys naest sint jansbrugge
aldair hy binnen twee uren dair naer deser werelt
overleden is mits welcker crancker fortune dien
suppliant hertelycken leedt zynde vreesende riguer rigeur
van justicie hem yesindert geabsenteert heeft uuyt
onsen landen aldair hy nyet en soude dorren wederkeren
hanteren noch frequenteren dit gemerct sunderlinge
dat tvoirs. mesuz seer lange geleden is ende dat die
suppliant nyet sindert meer andere feyt gecommitteert heeft
werdich van reproche mair altyt geleeft in grooter
armoede ende desolatie heeft de selve suppliant zeere
oitmoedelyck aen ons gebeden ende versocht hem te willen
versien van onser zunderlinger gracien ende genade ende hem
dair op geven ende verleenen onse openen brieven van
remissien soe eest dat wy tgene des voirs. is aengesien
compassie ende medelyden hebbende metten voirs.
suppliant ende willende hem in desen gracie ende genade
prefereren voir rigeur van justicien sunderlinge ter
eeren ende weerdicheyt vander heiliger passien ons
liefs heeren die hy als heden om onser alder verlossinge
ende salicheyt geleden heeft aenden houte des cruycen
hebben den selven suppliant ingevalle als boven geremitteert
quytgesconden ende vergeven remitteren quytschelden ende
vergeven uuyt onser zunderlinger gracien by desen dien ongeval
ende mesdaet voirs. mitgaders alle penen boeten kueren
ende bruecken het zy in lijfve leden oft goeden dair
inne hy overmits ende uuyt saken vanden voirs. ongeval
enichssins tegen ons ende den gerichte gevallen mach zyn
ende hebben hem dien aengaende wederomme gestelt
ende gerestitueert stellen wederomme ende restitueren
by desen tot zynen goede famen ende naeme ende
tot allen synen goeden nyet verbuert zynde op dat hy
eenige heeft hem oirlovende ende consenterende dat
dien nyet tegenstaende hy sal moegen commen blyven
keeren ende verkeeren allomme binnen desen onsen voirs.
lande van brabant ende ende overmaze gelyckerwys
ende alzoe hy dede voire die geschiedenisse vanden
voirs. ongeval imponerende hier op een eeuwich geswych
onsen procureur generael in brabant ende allen anderen onsen
richteren justicieren ende officieren dien dit enichssins aengaen
mach satisfactie nochtans ierst ende v$$al voir gedaen der
geinteresseerde partie zoe verre die al noch nyet gedaen
en zij civilyck alleenlyck ende dat tot dien de voirs.
suppliant gehouden sal zyn dat aen ons civilyck te
beteren nae die gelegentheyt ende exigentie vanden feyte
ende die faculteyt van zynen goeden ter arbitraignen
ende taxatien van onsen zeer lieven ende getrouwen den
cancellier ende lieden van onsen raede geordineert in
brabant voirs. ontbieden dairomme zulken behoiren geroepen
te zyne sy procederen wel ende behoirlyck totter
verificatien ende interinemente van desen ende totter
arbitraignen vander voirs. civilder beternissen inder
manieren ende alzoe dat behoiren zal ende dat
gedaen ende de voirs. beterniss civile beternisse gearbitreert
getaxeert ende betaelt zynde in handen vanden ghenen
van onsen rentmeesteren dien dat behoiren zal ende de
welcke gehouden zal wesen dairaf ontfanck te makene
tot onsen behoef zy onsen drossaet van brabant meyere
van loevenen amptman van bruessele scouteten
van antwerpen ende vande smalre heeren rechteren
justicieren ende officieren onssen voirs. lants van brabant
ende van overmaze ende huere stedehouderen nu zynde
ende naemaels wesende dat zy ende een yegelyck
van hen alzoe hem toebehoirt den voirs. suppliant van
deser onser tegewoirdiger gracieen remissen ende quytsceldingen
gelyck ende inder manieren voirs. tot eeuwigen daigen
peyselyck vredelyck ende volcomelyck doen ende laeten
gebruycken sonder hem ter contrarien vandien te doen
off te laeten geschieden nu off in toecomende tyden eenigen
hinder stoot oft letsel in zynen lyfve off goeden in
eeniger manieren mair by alzoe hy off eenige van
sijnen voirs. goeden nyet verbuert zynde ter causen voirs.
# sy hieraf verantwordt
byden ontfanger vanden
exploiten
eenichssins aengetast gearresteert oft becommert waeren
sy de selve indien gevalle terstont ende zonder vertreck
ontslaen ende stellen oft ontslaen ende stellen doen tot
geheelder ende volcommender delivrancie want ons alzoe
gelieft ende ten eynde dat dit vast ende gestadich
sy ende blyve tot eeuwigen daegen zoe hebben wy
onsen zegel hier aen doen hangen behoudelyck ons in
allen anderen zaken ons rechts ende eenen yegelycken
des zyns gegeven in onser stadt van bruessele
op ten goeden vrydach inde maent van aprille anno int
jaer onsen heeren duysent vyfhondert ende zevenendertich
van onsen keyserrycke tnegenthienste ende van
onsen coninckrycken van castillien ende anderen
txxiiie aldus stont gescreven opte plycke by den
keyser in zynen raede ende geteekent $$ lang
noch stont gescreven opte selve plycken visa registrata
ghecollacionneert tegens die
originale brieven by my
decock